DECRETO 167/2004, do 7 de xullo, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización da obra número 315 Plan Operativo Local 2003 Negueira de Muñiz. O Acevo-Negueira de Muñiz, alargamento e mellora do punto quilométrico 10,4 ao 12 (concello de Negueira de Muñiz).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 26/07/2004

A Deputación Provincial de Lugo, en sesión celebrada o día oito de agosto de dous mil tres, aprobou o proxecto da obra nº 315 Plan Operativo Local 2003 Negueira de Muñiz. O Acevo-Negueira de Muñiz, alargamento e mellora punto quilométrico 10,4 ao 12 e, na sesión do vinte e nove de marzo de dous mil catro, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Administración Local o día dezasete de xuño de dous mil catro.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala a deputación, a actuación é necesaria por ser a única vía de comunicación da zona do Acevo co municipio de Negueira de Muñiz, sendo ademais porta de acceso ao Principado de Asturias, a citada estrada presenta unha grande perigosidade ao situarse en terreos de fortes pendentes, cunhas curvas moi estreitas, o que supón un grave risco
para o tráfico rodado no cruzamento de vehículos, polo que a ampliación do raio das curvas é de suma urxencia para evitar accidentes de tráfico nun futuro.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día sete de xullo de dous mil catro,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución da obra nº 315 Plan Operativo Local 2003 Negueira de Muñiz. O Acevo-Negueira de Muñiz, alargamento e mellora punto quilométrico 10,4 ao 12, debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, sete de xullo de dous mil catro.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración
Local